Grootste onderwysbeurs in SA bekendgestelArgieffoto. Twee van die grootste onderwysbeurse in private hoër onderwys is Dinsdag in Pretoria bekendgestel. Aros, ŉ private hoëronderwysinstelling wat onderwysers oplei, bied in samewerking met Pretoria FM en die Rapport Onderwysfonds aan twee top-presterende Afrikaanse studente die geleentheid om hulle vierjaar-onderwysgraad kosteloos by Aros te verwerf. Die beurse ter waarde van R200 000 elk geld vir die volgende vier jaar. Studente kan kies tussen ŉ BEd-graad in die grondslag- of intermediêre fase. Die intermediêre fase het twee rigtings waaruit gekies kan word, naamlik wiskunde en natuurwetenskappe of lewensvaardighede en sosiale wetenskappe. Prof. Rikus Fick, die nuwe rektor van Aros, sê hierdie beurse is daarop gemik om die onderwysberoep en studies in onderwys weer prominent onder skoolverlaters se aandag te bring. “Ons wil graag belê in belowende voornemende studente wat dit as ŉ roeping sien om onderwyser te word en wat wil studeer by ŉ instelling waar hulle op ŉ Reformatoriese grondslag onderrig ontvang. Ons land het sulke mense dringend nodig,” voeg Fick by. Om in aanmerking te kom vir hierdie beurs, moet voornemende studente aan die volgende kriteria voldoen: Aros se gemengde-onderrigmodel bied die ideale geleentheid waar onderwysers hul studie en praktiese onderwyservaring deur hul vier jaar van studie kan kombineer. Studente het of op ŉ Vrydag of op ŉ Saterdag klas op Aros se kampus in Waverley, Pretoria, en kan dus deur die week as assistent by skole werk. Aansoeke vir die Prestige-beurs open op 18 Junie en sluit op 16 Augustus 2019. Besoek Aros se webblad by www.aros.ac.za.